**ΣΥΜΒΑΣΗ**

**ΜΕ ΣΤΕΓΕΣ ΥΠΟΣΤΗΡΙΖΟΜΕΝΗΣ ΔΙΑΒΙΩΣΗΣ (Σ.Υ.Δ.)**

Στο Μαρούσι σήμερα την ………………………………………, οι συμβαλλόμενοι:

1. Το Νομικό Πρόσωπο Δημοσίου Δικαίου με την επωνυμία Εθνικός Οργανισμός Παροχής Υπηρεσιών Υγείας, εφεξής αποκαλούμενο στην παρούσα ως «Ε.Ο.Π.Υ.Υ.» και που εδρεύει στο Μαρούσι Αττικής (οδός Αποστ. Παύλου 12 - Τ.Κ.151 23) με Α.Φ.Μ. 997478553 και Δ.Ο.Υ Αμαρουσίου και εκπροσωπείται νόμιμα από τη Διοικήτρια ΘΕΑΝΩ ΚΑΡΠΟΔΙΝΗ δυνάμει της υπ. αρ. Γ4β/οικ.35978 (ΦΕΚ 512/τ.Υ.Ο.Ο.Δ/22.06.2022) Υπουργικής Απόφασης διορισμού. Nόμιμα εξουσιοδοτημένος για την υπογραφή της παρούσας σύμβασης είναι ο Προϊστάμενος της Διεύθυνσης Συμβάσεων σύμφωνα με την υπ. αρ. 550/765/22-04-2021 απόφαση του Δ.Σ. του Ε.Ο.Π.Υ.Υ. (Φ.Ε.Κ 2005/τ.Β/14.05.2021) περί μεταβίβασης και ανάθεσης αρμοδιοτήτων του Διοικητικού Συμβουλίου προς τον Διοικητή, τους Προϊσταμένους Γενικών Διευθύνσεων και Διευθύνσεων του Ε.Ο.Π.Υ.Υ. σύμφωνα με τα άρθρα 20 και 22 του ν.3918/2011(Α 31).
2. Η εταιρεία με την επωνυμία «…» με δ.τ «…» και ΑΦΜ: … που εδρεύει … Τ.Κ. …, ΔΟΥ: …, λειτουργεί την Σ.Υ.Δ … που διαθέτει την υπ’ αρ. πρωτ. … άδεια λειτουργίας της Διεύθυνσης Δημόσιας Υγείας και Κοινωνικής Μέριμνας της Π.Ε. …. και βρίσκεται ….. Η Σ.Υ.Δ εκπροσωπείται νομίμως από τον …., κάτοικο …. με Α.Φ.Μ. …., Δ.Ο.Υ. …., εφεξής αποκαλούμενο στην παρούσα ως «β΄ συμβαλλόμενος», συμφωνούν, συναποδέχονται και συνομολογούν τ' ακόλουθα:

**ΠΡΟΟΙΜΙΟ**

Ο Ε.Ο.Π.Υ.Υ. συμβάλλεται με όλους τους Φορείς Ίδρυσης και Λειτουργίας Στεγών Υποστηριζόμενης Διαβίωσης (Σ.Υ.Δ.) που πληρούν τις προϋποθέσεις του Κεφαλαίου Α της παρούσας σύμβασης προς κάλυψη της υποστηριζόμενης διαβίωσης των διαμενόντων, όπως αυτοί προσδιορίζονται κατωτέρω και παράλληλα για την ενίσχυση της προσβασιμότητας και της ελεύθερης επιλογής των διαμενόντων, αναπτύσσοντας δίκτυο συμβεβλημένων Φορέων Ίδρυσης και Λειτουργίας Σ.Υ.Δ..

Λαμβάνοντας υπόψη την παράγραφο 4 του άρθρου 29 του ν. 3918/2011 (ΦΕΚ Α΄ 31) όπως ισχύει, με την υπ’αριθμ. Α1β/Γ.Π.35724/19-11-2020 (ΦΕΚ 990/τ. Υ.Ο.Δ.Δ./25-11-2020) απόφαση του Υπουργού Υγείας έχει συγκροτηθεί στον Ε.Ο.Π.Υ.Υ. η Επιτροπή Διαπραγμάτευσης Αμοιβών και Τιμών Ιατροτεχνολογικών Προϊόντων και λειτουργεί σύμφωνα με την με την υπ’ αριθμ. πρωτ. ΕΑΛΕ/Γ.Π. 69310/06.11.2020 Απόφαση του Υπουργού Υγείας με θέμα «Καθορισμός σύνθεσης και τρόπου λειτουργίας της Επιτροπής Διαπραγμάτευσης Αμοιβών και Τιμών Ιατροτεχνολογικών Προϊόντων του Εθνικού Οργανισμού Παροχής Υπηρεσιών Υγείας Ε.Ο.Π.Υ.Υ.» (ΦΕΚ Β΄ 4949).

Για τη σύναψη της παρούσας έχει προηγηθεί επιτυχής συμφωνία, μέσω της Επιτροπής Διαπραγμάτευσης Αμοιβών και Τιμών Ιατροτεχνολογικών Προϊόντων του Ε.Ο.Π.Υ.Υ., η οποία έγινε αποδεκτή με την υπ’ αριθμ. 751/Συν.796/07.10.2021 απόφαση του Δ.Σ. του Ε.Ο.Π.Υ.Υ.

**ΑΝΤΙΚΕΙΜΕΝΟ ΤΗΣ ΣΥΜΒΑΣΗΣ**

Ο Ε.Ο.Π.Υ.Υ. καταβάλλει το ειδικό νοσήλιο – τροφείο σε Στέγες Υποστηριζόμενης Διαβίωσης (Σ.Υ.Δ) για διαμένοντες (Άτομα με Αναπηρία), που χαρακτηρίζονται από κάθε είδους κινητική, νοητική ή αισθητηριακή αναπηρία, εκ γενετής ή επίκτητη, ακολουθούμενη ή μη από δευτερογενείς παθήσεις και διαταραχές, ηλικίας άνω των 18 ετών και οι οποίοι δεν μπορούν να διαβιώσουν αυτόνομα χωρίς κατάλληλη υποστήριξη.

Στην παρούσα σύμβαση, ως διαμένοντες σε Σ.Υ.Δ. νοούνται Άτομα με Αναπηρία, δικαιούχοι του Ε.Ο.Π.Υ.Υ., όπως αυτοί ορίζονται στα οικεία άρθρα του Ενιαίου Κανονισμού Παροχών Υγείας (Ε.Κ.Π.Υ.) του Ε.Ο.Π.Υ.Υ. (ΦΕΚ 4898/τ.Β΄/01-11-2018 όπως εκάστοτε ισχύει και υπό τις προϋποθέσεις που αυτός ορίζει), καθώς και ανασφάλιστα άτομα που διαμένουν σε Στέγες Υποστηριζόμενης Διαβίωσης, σύμφωνα με τους όρους και τις προϋποθέσεις που αναφέρονται στην την υπ’αριθμ. Αριθμ. Δ12γ/ΓΠ2502/25 (ΦΕΚ 965 Β/4-3-2025 ΚΥΑ όπως ισχύει κάθε φορά.

**Α. ΓΕΝΙΚΟΙ ΟΡΟΙ**

1. Προϋπόθεση για τη σύναψη σύμβασης αποτελεί :

α) να μην έχει ανασταλεί προσωρινά ή μόνιμα η λειτουργία του φορέα ή η άδεια λειτουργίας της Σ.Υ.Δ. από την εποπτεύουσα αρχή.

β) Ο/οι νόμιμος/οι εκπρόσωπος/οι του Β΄ συμβαλλόμενου δηλώνει/ουν με υπεύθυνη δήλωσή του/τους, κατά την υποβολή αιτήματος σύναψης σύμβασης ότι:

*« α. Δεν έχω καταδικαστεί τελεσίδικα για κάποιο από τα αδικήματα κλοπής, υπεξαίρεσης (κοινή και στην υπηρεσία), απάτης, εκβίασης, πλαστογραφίας, δωροδοκίας, απιστίας περί την υπηρεσία, παράβασης καθήκοντος, καθ' υποτροπή συκοφαντική δυσφήμηση, καθώς και για οποιοδήποτε έγκλημα κατά της γενετήσιας ελευθερίας ή έγκλημα κατά της γενετήσιας ζωής.*

*Επίσης, δεν τελώ υπό στερητική δικαστική συμπαράσταση (πλήρη ή μερική), υπό επικουρική δικαστική συμπαράσταση (πλήρη ή μερική) και υπό τις δύο αυτές καταστάσεις.*

*β. Δεν έχει εκδοθεί σε βάρος μου, αμετάκλητη καταδικαστική απόφαση, που περιέρχεται σε γνώση του Ε.Ο.Π.Υ.Υ. με οποιοδήποτε τρόπο και αφορά στα παρακάτω αδικήματα, ήτοι: i) συμμετοχή σε εγκληματική οργάνωση, ii) δωροδοκία, iii) απάτη, iv) νομιμοποίηση εσόδων από παράνομες δραστηριότητες.*

*γ. Δεν τελώ υπό πτώχευση, εκκαθάριση ή αναγκαστική διαχείριση ή σε οποιαδήποτε ανάλογη κατάσταση που προβλέπεται από τις διατάξεις της ελληνικής νομοθεσίας.*

*δ. Δεν κινήθηκε εναντίον μου διαδικασία κήρυξης σε πτώχευση, εκκαθάριση, ή έκδοσης απόφασης αναγκαστικής διαχείρισης ή οποιαδήποτε άλλη ανάλογη διαδικασία προβλεπόμενη από την κείμενη νομοθεσία.*

*ε. Δεν έχω καταδικαστεί με τελεσίδικη δικαστική απόφαση για αδίκημα που αφορά την επαγγελματική διαγωγή μου.*

*στ. Βεβαιώνω ότι δεν έχω διαπράξει συναφές με το αντικείμενο της σύμβασης, επαγγελματικό παράπτωμα που μπορεί να διαπιστωθεί με οποιοδήποτε μέσο από τον Ε.Ο.Π.Υ.Υ. .*

*ζ. Βεβαιώνω ότι έχω εκπληρώσει τις υποχρεώσεις μου ή έχω τεθεί σε καθεστώς ρύθμισης σχετικά με την καταβολή των εισφορών κοινωνικής ασφάλισης, σύμφωνα με τη ελληνική νομοθεσία, και τις υποχρεώσεις μου σχετικά με την πληρωμή των φόρων και τελών, σύμφωνα με την ελληνική νομοθεσία.*

*η. Βεβαιώνω ότι δεν έχω κηρυχθεί έκπτωτος από σύμβαση προμηθειών ή υπηρεσιών του δημοσίου, ότι δεν έχω τιμωρηθεί με αποκλεισμό από διαγωνισμούς προμηθειών ή υπηρεσιών του δημοσίου τομέα.*

*θ. Ο/οι νόμιμος/οι εκπρόσωπος/οι ασκούντες διοίκηση δεν έχει/έχουν αμετάκλητες καταδικαστικές αποφάσεις σύμφωνα με τα άρθρα 68 και 153 του ν. 4281/2014 (Α' 160) και δεν του/τους έχει επιβληθεί οποιαδήποτε ποινή για οικονομικά εγκλήματα.»*

Σε περίπτωση πού κάποια/-ες από τις παραπάνω απαγορευτικές προϋποθέσεις συντρέξει/-ουν για τον β΄ συμβαλλόμενο κατά την διάρκεια ισχύος της παρούσας σύμβασης, η σύμβαση καταγγέλλεται από τον Ε.Ο.Π.Υ.Υ.. Κατά τα λοιπά εφαρμόζονται τα προβλεπόμενα στην κείμενη νομοθεσία, τον Ε.Κ.Π.Υ. και την παρούσα σύμβαση.

γ) δεν λαμβάνει επιχορήγηση – χρηματοδότηση από κοινοτικούς πόρους για το ίδιο φυσικό αντικείμενο για τον/τους δικαιούχο/ους που θα περιλαμβάνονται στην υποβολή δαπανών δια της παρούσης σύμβασης.

1. Ο β’ συμβαλλόμενος οφείλει να παρέχει υπηρεσίες υποστηριζόμενης διαβίωσης με βάση την κείμενη νομοθεσία, τις διατάξεις του Ενιαίου Κανονισμού Παροχών Υγείας (Ε.Κ.Π.Υ.) του Ε.Ο.Π.Υ.Υ., τις οδηγίες και εγκυκλίους του Ε.Ο.Π.Υ.Υ., τα προβλεπόμενα από τον Εσωτερικό Κανονισμό του β’ συμβαλλόμενου, καθώς και τα συμφωνούμενα στο παρόν.
2. Ο β’ συμβαλλόμενος οφείλει να έχει το προσωπικό, το οποίο προσδιορίζεται στο άρθρο 6 της Κοινής Υπουργικής Απόφασης υπ’ αριθμ. 1160 Τεύχος Β 2019 όπως φαίνεται στον Επίσημο Πίνακα Προσωπικού της Σ.Υ.Δ. (ΕΝΤΥΠΟ 4. του Σ.ΕΠ.Ε.) που έχει κατατεθεί στον Ε.Ο.Π.Υ.Υ. και επισυνάπτονται στην παρούσα σύμβαση, καθώς επίσης κατάσταση όσων εργάζονται στη Σ.Υ.Δ. με εργόσημο βάσει του άρθρου 74 του νόμου 4144 (ΦΕΚ 88 Α΄/2013), μη συνδεόμενο με τον Ε.Ο.Π.Υ.Υ. με οποιαδήποτε σχέση και τέλος τις συμβάσεις που έχει υπογράψει ο β’ συμβαλλόμενος με ειδικούς επιστήμονες, οι οποίοι παρέχουν έργο στη Σ.Υ.Δ. και δε συμπεριλαμβάνονται στο προσωπικό του β’ συμβαλλόμενου.
3. Ο β’ συμβαλλόμενος υποχρεούται να διαθέτει να προσαρμόζει, αντικαθιστά - ανανεώνει, συντηρεί, επισκευάζει και διατηρεί όλες τις εγκαταστάσεις, τον εξοπλισμό του, τα απαραίτητα επιστημονικά, τεχνικά και βοηθητικά μέσα και όργανα, για τη διατήρηση στο μέγιστο δυνατό βαθμό, των προσωπικών δεξιοτήτων και ικανοτήτων των διαμενόντων, όπως προσδιορίστηκαν στο προοίμιο της παρούσας, σύμφωνα με τη νομοθεσία που διέπει τις προδιαγραφές και τη λειτουργία της Σ.Υ.Δ., όπως οι προδιαγραφές ορίζονται στις κείμενες διατάξεις, με σκοπό τη διαρκή φροντίδα των διαμενόντων.
4. Ο β’ συμβαλλόμενος οφείλει να τηρεί τους κανόνες υγιεινής και ασφάλειας για την αποφυγή διασποράς λοιμώξεων, την ασφαλή αποθήκευση επικίνδυνων ουσιών καθώς και τη συντήρηση και διατήρηση των μηχανημάτων και των αναλωσίμων υλικών στα προβλεπόμενα επίπεδα ασφαλείας.
5. Ο β΄ συμβαλλόμενος οφείλει να:

* *εξασφαλίζει υγιεινή, άνετη και ασφαλή διαμονή. Κάθε δικαιούχος έχει τον δικό του προσωπικό χώρο – δωμάτιο, όπου μπορεί, εφόσον το επιθυμεί, να τοποθετήσει επίπλωση και διακοσμητικά στοιχεία της επιλογής του, με δική του δαπάνη. Είναι επιτρεπτή η συγκατοίκηση δυο δικαιούχων σε ένα δωμάτιο, μετά από πρόταση της Διεπιστημονικής Ομάδας, εφόσον πρόκειται για ζευγάρι, συγγενείς ή άτομα του ίδιου φύλου, με την συγκατάθεση των ίδιων ή τον γονέων ή των δικαστικών συμπαραστατών τους.*
* *Υγιεινή και ισορροπημένη διατροφή που παρασκευάζεται κατά προτίμηση στη Σ.Υ.Δ. και με συμμετοχή των διαμενόντων.*
* *Μεριμνά για την πρόσβαση των διαμενόντων σε ιατρική φροντίδα και τυχόν απαιτούμενη φαρμακευτική αγωγή.*
* *Μεριμνά για την εισαγωγή σε νοσηλευτικό ίδρυμα εφόσον παραστεί ανάγκη.*
* *Μεριμνά για την ψυχαγωγία, τη διασκέδαση και τη συμμετοχή των διαμενόντων σε κοινωνικές εκδηλώσεις ανάλογα με τις επιθυμίες τους.*
* *Μεριμνά για την δια βίου εκπαίδευση των ενοίκων και τη συμμετοχή τους σε προγράμματα και δράσεις βελτίωσης των μαθησιακών τους ικανοτήτων ανάλογα με δυνατότητες και τις επιθυμίες τους.*
* *Μεριμνά για διαρκή φροντίδα αγωγής με σκοπό την αξιοποίηση, διατήρηση ή τυχόν εξέλιξη, στο μέγιστο δυνατό βαθμό, των προσωπικών δεξιοτήτων και ικανοτήτων των διαμενόντων, ώστε να επιτυγχάνεται ο βέλτιστος βαθμός αυτονομίας, ανάπτυξης της προσωπικότητας, της κοινωνικής συμμετοχής και ενίσχυσης των δυνατοτήτων τους προκειμένου να αποκτήσουν περισσότερες ευκαιρίες για την επίτευξη της κοινωνικής και εργασιακής τους ένταξης.*
* *Μεριμνά για την προώθηση των διαμενόντων που έχουν τη δυνατότητα πρόσβασης στην εργασία σε προγράμματα κατάρτισης και απασχόλησης και συνεχή συνεργασία με τους υπεύθυνους των προγραμμάτων αυτών, έτσι ώστε να επιτυγχάνεται με τον πλέον βέλτιστο τρόπο η αξιοποίηση των δυνατοτήτων εργασιακής και κοινωνικής τους ένταξης.*
* *Μεριμνά σε συνεργασία με τους εργοδότες κάθε διαμένοντα, για την ασφαλή μετάβαση και επιστροφή από και προς τον χώρο εργασίας τους.*
* *Μεριμνά για την επικοινωνία των ενοίκων με το συγγενικό ή φιλικό περιβάλλον μέσω της παροχής κατάλληλου κατά περίπτωση υποστηρικτικού μηχανισμού. (Άρθρο 5 ΚΥΑ 1160 Β 2019 παρ. 1ι) με δυνατότητα διανυκτέρευσης – έως τέσσερις (4) διανυκτερεύσεις ανά μήνα- και έως δέκα πέντε (15) ημέρες ανά έτος, για διακοπές με το οικογενειακό του περιβάλλον.*
* *Πρόσβαση όλων των διαμενόντων στις πληροφορίες που σχετίζονται με την λειτουργία, τους σκοπούς και τους στόχους της Σ.Υ.Δ..*
* *Εφαρμόζει από την διεπιστημονική ομάδα εγκεκριμένη**διαδικασία**ενθάρρυνσης των διαμενόντων για διατύπωση παραπόνων και στη συνέχεια καταγραφή και αξιολόγησή τους.*
* *Καταρτίζει εξατομικευμένο πρόγραμμα προσαρμοσμένο στα ιδιαίτερα χαρακτηριστικά του κάθε διαμένοντα, προκειμένου να εξασφαλίζεται η ανάπτυξη και η βελτίωση της ζωής του, ανάλογα με τις επιθυμίες του.*
* *Την προστασία κάθε διαμένοντα από κακοποίηση και αμέλεια. Εφαρμογή σαφώς καθορισμένων διαδικασιών, κατανοητών από όλο το προσωπικό, για την επίλυση των όποιων σχετικών αναφορών ή καταγγελιών. Οι διαδικασίες αυτές οφείλουν να δίνουν προτεραιότητα στην ασφάλεια των διαμενόντων και να λαμβάνουν υπόψη την ανάγκη έγκαιρης επίλυσης τέτοιων ζητημάτων.*
* *Την προστασία και διαχείριση (καταγραφή, τήρηση, ασφάλεια κ.λπ.) των προσωπικών δεδομένων των ενοίκων σύμφωνα με τον Γενικό Κανονισμό Προστασίας Δεδομένων (GDPR)*
* *Οφείλει να παρέχει υπηρεσίες υποστήριξης σε συνεχή βάση.*
* *Υποχρεούται να ενημερώνει τις οικογένειες ή τους δικαστικούς συμπαραστάτες των ενοίκων αναφορικά με τη διαβίωσή τους στη Σ.Υ.Δ. και να επιζητά τη συνεργασία τους. Σε ενοίκους που έχουν νομική ικανότητα, η ενημέρωση προς τρίτους δύναται να γίνει κατόπιν της συναίνεσής τους*
* *Οφείλει να μεριμνά για τη συνεχή εκπαίδευση και κατάρτιση των εργαζομένων ώστε να προσαρμόζονται στις συνεχώς ευμετάβλητες ανάγκες των ενοίκων παρέχοντάς τους υψηλής ποιότητας υποστηρικτικές υπηρεσίες.*
* *Οφείλει να καταρτίσει σχέδιο διαφυγής διάσωσης από τους χώρους κατοικίας και εργασίας, τόσο για τους ενοίκους όσο και για τους εργαζόμενους, το οποίο πρέπει να αναρτάται σε κατάλληλες θέσεις. Όλοι οι ένοικοι, ανεξαρτήτως του είδους της αναπηρίας τους, καθώς και οι εργαζόμενοι στη Σ.Υ.Δ., πρέπει να λαμβάνουν γνώση του σχεδίου και να εκπαιδεύονται σε τακτά χρονικά διαστήματα.*

1. Σε περίπτωση που διαπιστωθεί με οποιονδήποτε τρόπο, ότι δικαιούχος του Ε.Ο.Π.Υ.Υ. φιλοξενείται χωρίς να συντρέχουν οι απαραίτητοι λόγοι, ο Ε.Ο.Π.Υ.Υ. δεν αποζημιώνει τα ημερήσια νοσήλια – τροφεία και έχει δικαίωμα να καταγγείλει τη σύμβαση.

8.Στα πλαίσια εφαρμογής της παρούσας σύμβασης, απαιτείται η εφαρμογή των άρθρων 2,5,6 και 7 της Κοινή Υπουργική Απόφαση (ΦΕΚ 1160/τ.Β/8.4.2019) με τα οποία πιστοποιούνται οι υψηλές προδιαγραφές λειτουργίας και ασφάλειας του β΄ συμβαλλόμενου.

9. Η επιλογή και η ένταξη των ενοίκων γίνεται βάσει των κριτηρίων εισαγωγής, όπως αυτά περιγράφονται στην Κοινή Υπουργική Απόφαση Αριθμ. Δ12/ΓΠοικ.13107/283 (ΦΕΚ 1160Β 2019) (άρθρο 4) όπως ισχύει και στον Εσωτερικό Κανονισμό της Σ.Υ.Δ., Εγκυκλίους Ε.Ο.Π.Υ.Υ. και Υπουργείου Εργασίας και Κοινωνικών Υποθέσεων.

10. Ο β’ συμβαλλόμενος δηλώνει ότι γνωρίζει τον Ενιαίο Κανονισμό Παροχών Υγείας (Ε.Κ.Π.Υ.) του Ε.Ο.Π.Υ.Υ. και αποδέχεται την παροχή υπηρεσιών στους διαμένοντας του Ε.Ο.Π.Υ.Υ., εφαρμόζοντας πιστά τον Κανονισμό, όπως αυτός ισχύει κάθε φορά, την κείμενη νομοθεσία, καθώς και οποιαδήποτε οδηγία δοθεί από τις αρμόδιες υπηρεσίες του Οργανισμού, έχει εγκριθεί σε συνεργασία με τις αρμόδιες υπηρεσίες του Υπουργείου Εργασίας και Κοινωνικών Υποθέσεων και έχει κοινοποιηθεί έγκαιρα στο β΄ συμβαλλόμενο.

**Β. ΥΠΟΧΡΕΩΣΕΙΣ**

Ο β’ συμβαλλόμενος υποχρεούται να υποβάλλει, δια του νομίμου εκπροσώπου, αίτημα σύναψης σύμβασης στην αρμόδια Διεύθυνση Συμβάσεων Ε.Ο.Π.Υ.Υ. με τα κάτωθι στοιχεία της κάθε Σ.Υ.Δ.: α) Άδεια ίδρυσης & λειτουργίας β) Εσωτερικό Κανονισμό Λειτουργίας, γ) Επίσημο Πίνακα Προσωπικού της Σ.Υ.Δ. (ΕΝΤΥΠΟ 4. του Σ.ΕΠ.Ε.) και του εν γένει προσωπικού της, δ) Σύνθεση διεπιστημονικής ομάδας, ε) Υπεύθυνη δήλωση του Ν.1599/86 στην οποία να δηλώνει τις παρεχόμενες υπηρεσίες σύμφωνα με την άδεια ίδρυσης και λειτουργίας της, όπως αυτή έχει εκδοθεί από την οικεία Διεύθυνση της Περιφέρειας, στ) Υπεύθυνη Δήλωση ότι δεν λαμβάνει επιχορήγηση – χρηματοδότηση για το ίδιο φυσικό αντικείμενο από κοινοτικούς πόρους και ζ) για φυσικά ή νομικά πρόσωπα ιδιωτικού δικαίου μη κερδοσκοπικού χαρακτήρα, να εγγραφούν και να τηρούν επικαιροποιημένα στοιχεία και αρχεία στο Εθνικό Μητρώο Ιδιωτικών Φορέων Κοινωνικής Φροντίδας κατά τα οριζόμενα στο Κεφάλαιο Β΄ άρθρο 7 του ν.4455/2017 (ΦΕΚ 22/τ.Α΄/23-2-2017).

1. Ο β’ συμβαλλόμενος υποχρεούται να γνωστοποιήσει εγγράφως στον Ε.Ο.Π.Υ.Υ., τα στοιχεία του υπεύθυνο λειτουργίας/διευθυντή ή του αναπληρωτή του, με τον οποίο τα αρμόδια όργανα - υπηρεσίες του Ε.Ο.Π.Υ.Υ., μπορούν να συνεργάζονται για την εκτέλεση των όρων της παρούσας σύμβασης.
2. Ο β΄ συμβαλλόμενος υποχρεούται κατά τη σύναψη της σύμβασης να δηλώσει τον αριθμό των διαμενόντων της Σ.Υ.Δ. και τα ΑΜΚΑ αυτών, καθώς και να ενημερώνει άμεσα τον Ε.Ο.Π.Υ.Υ. για κάθε αλλαγή (αριθμός διαμενόντων – ΑΜΚΑ). Επίσης, οφείλει να τηρεί το είδος των παρεχόμενων υπηρεσιών, το εβδομαδιαίο πρόγραμμα της Σ.Υ.Δ. και το ατομικό πλάνο κάθε διαμένοντα σε ηλεκτρονικό αρχείο, το οποίο θα διατίθεται προς έλεγχο τωναρμόδιων υπηρεσιακών φορέωντου Ε.Ο.Π.Υ.Υ..
3. Ο β’ συμβαλλόμενος υποχρεούται να αναφέρει τις εκάστοτε μεταβολές, καθώς και κάθε αδικαιολόγητη απουσία ή διακοπή της φροντίδας/φιλοξενίας των διαμενόντων.
4. Ο β’ συμβαλλόμενος υποχρεούται να μην υπερβαίνει τον προβλεπόμενο αριθμό διαμενόντων όπως προβλέπεται από την άδεια λειτουργίας της Σ.Υ.Δ.
5. Ο β’ συμβαλλόμενος υποχρεούται κατά τις περιόδους των διακοπών να τηρεί το ίδιο πρόγραμμα σε άλλο χώρο (π.χ. κατασκήνωση κ.α.) όπως και σε χώρους φιλοξενίας (π.χ. ξενοδοχεία - ξενώνες) με σκοπό την κοινωνικοποίηση των διαμενόντων. Τα ανωτέρω θα πιστοποιούνται από την τήρηση των σχετικών εγγράφων στον ατομικό φάκελο κάθε διαμένοντα, ενημερώνοντας τον Ε.Ο.Π.Υ.Υ. ηλεκτρονικά.
6. Ο β΄ συμβαλλόμενος έχει την υποχρέωση να δέχεται τον έλεγχο των αρμόδιων ελεγκτικών οργάνων του Ε.Ο.Π.Υ.Υ. και να θέτει υπόψη τους κάθε στοιχείο αναφερόμενο στις παρεχόμενες υπηρεσίες των διαμενόντων.
7. Εφόσον κληθεί από τον Ε.Ο.Π.Υ.Υ., ο β΄ συμβαλλόμενος είναι υποχρεωμένος να παρέχει εγγράφως, εντός των καθοριζόμενων από τις αρμόδιες υπηρεσίες προθεσμιών, οποιαδήποτε στοιχεία ή διευκρινίσεις έχουν σχέση με τις παρεχόμενες υπηρεσίες των διαμενόντων του.
8. Ο Ε.Ο.Π.Υ.Υ. διατηρεί το δικαίωμα ανά πάσα στιγμή να εφαρμόσει οποιαδήποτε άλλη σχετική ελεγκτική διαδικασία για τις υπηρεσίες που προβλέπονται στην παρούσα σύμβαση, σύμφωνα με την κείμενη νομοθεσία.
9. Ο β’ συμβαλλόμενος σε περίπτωση νοσηλείας, ή ατυχήματος του διαμένοντα, οφείλει αμέσως να ειδοποιήσει τους γονείς ή κηδεμόνες ή δικαστικούς συμπαραστάτες, καθώς επίσης και τις αρμόδιες Υπηρεσίες του Ε.Ο.Π.Υ.Υ.
10. Ο Ε.Ο.Π.Υ.Υ. συνεχίζει να καταβάλλει το ειδικό νοσήλιο - τροφείο στην περίπτωση που ο διαμένοντας στη Σ.Υ.Δ. νοσηλευθεί σε δημόσιο νοσοκομείο, ιδιωτική κλινική ή κέντρο αποκατάστασης και αποδεδειγμένα, λόγω προβλημάτων του, συνοδεύεται - επιτηρείται από το β΄ συμβαλλόμενο. Ο Ε.Ο.Π.Υ.Υ. καλύπτει δαπάνες αποκλειστικής νοσοκόμας, σύμφωνα με τα οριζόμενα στο άρθρο 25 του Ε.Κ.Π.Υ.

Μετά τις δέκα ημέρες νοσηλείας εφαρμόζεται ελεγκτική διαδικασία από πλευράς Ε.Ο.Π.Υ.Υ. σχετικά με την αναγκαιότητα νοσηλείας**.**

1. Κάθε Σ.Υ.Δ. θα πρέπει να διαθέτει φαρμακείο πρώτων βοηθειών για άμεση αντιμετώπιση μικροτραυματισμών των διαμενόντων. Να τηρεί τους κανόνες υγιεινής και ασφάλειας όπως προβλέπονται από τις κείμενες διατάξεις.
2. Δεν αποζημιώνονται υπηρεσίες του β΄ συμβαλλόμενου που έχουν αποζημιωθεί σε άλλο φορέα Σ.Υ.Δ..
3. Ο β’ συμβαλλόμενος οφείλει να παρέχει τις Υπηρεσίες Υποστήριξης του σε συνεχή βάση.
4. Ο β’ συμβαλλόμενος υποχρεούται να ενημερώνει τις οικογένειες ή τους δικαστικούς συμπαραστάτες των διαμενόντων αναφορικά με τη διαβίωση τους και να επιζητά τη συνεργασία τους. Σε διαμένοντες που έχουν δικαιοπρακτική ικανότητα, η ενημέρωση προς τρίτους δύναται να γίνει κατόπιν της συναίνεσής τους.
5. Ο β’ συμβαλλόμενος υποχρεούται, κάθε μεταβολή που επέρχεται στη νομική του υπόσταση, στην άδεια και στον κανονισμό λειτουργίας του, καθώς και στη σύνθεση του επιστημονικού και λοιπού προσωπικού του, να υποβάλλει στον Ε.Ο.Π.Υ.Υ. επικαιροποιημένα τα στοιχεία του καθώς και την αναθεωρημένη άδεια λειτουργίας του.
6. Για την έξοδο του διαμένοντα του Ε.Ο.Π.Υ.Υ. από τις Σ.Υ.Δ. του β’ συμβαλλόμενου απαιτείται συνοδεία από εγκεκριμένο, από τον β’ συμβαλλόμενο, προσώπου ή φροντιστή ή υπαλλήλου των Σ.Υ.Δ.. Σε κάθε περίπτωση θα ενημερώνεται ο/η υπεύθυνος/η της Σ.Υ.Δ. και θα υπογράφεται από τον συνοδό το βιβλίο εξόδου – εισόδου και το τηλέφωνο επικοινωνίας με τον συνοδό. Σε περίπτωση εξόδου διαμένοντα χωρίς συνοδεία απαιτείται απόφαση της Διεπιστημονικής Ομάδας. Τα βιβλία εξόδου – εισόδου και τα τηλέφωνα επικοινωνίας με τους συνοδούς θα βρίσκονται στη διάθεση των αρμόδιων ελεγκτικών οργάνων του Ε.Ο.Π.Υ.Υ.. Η διαπίστωση μη τήρησης της ανωτέρω διαδικασίας αποτελεί ουσιώδη λόγο επιβολής κυρώσεων στον β’ συμβαλλόμενο.
7. Εάν κατά τον έλεγχο των αρμόδιων ελεγκτικών οργάνων του Ε.Ο.Π.Υ.Υ. διαπιστωθεί ότι ο δικαιούχος του Ε.Ο.Π.Υ.Υ. απουσιάζει από τη Σ.Υ.Δ. χωρίς να συντρέχουν οι προϋποθέσεις της προηγούμενης παραγράφου 17 για λόγους που δεν αφορούν την ψυχαγωγία, την κοινωνικοποίηση, την επιμόρφωσή του ή για λόγους υγείας ή για προγραμματισμένη επίσκεψη στο οικογενειακό περιβάλλον, —με δυνατότητα διανυκτέρευσης έως οκτώ (8) ημέρες ανά μήνα και επιπλέον έως τριάντα (30) ημέρες ανά έτος για διακοπές με το οικογενειακό του περιβάλλον— καθώς και έως δώδεκα (12) ημέρες κατ’ έτος κατά τις οποίες ο ωφελούμενος νοσηλεύεται σε δημόσιο νοσοκομείο, ιδιωτική κλινική ή κέντρο αποκατάστασης, αποδεδειγμένα λόγω προβλημάτων του, τότε ο Ε.Ο.Π.Υ.Υ. δεν αποζημιώνει τα αντίστοιχα τροφεία και επιβάλλονται στον β’ συμβαλλόμενο οι προβλεπόμενες κυρώσεις.
8. Ο β΄ συμβαλλόμενος μεριμνά για την επικοινωνία των ενοίκων με την οικογένεια, το συγγενικό ή φιλικό τους περιβάλλον μέσω της παροχής κατάλληλου υποστηρικτικού μηχανισμού.
9. Ο β΄ συμβαλλόμενος οφείλει να μεριμνά για τη συνεχή εκπαίδευση και κατάρτιση των εργαζομένων ώστε να προσαρμόζονται στις συνεχώς ευμετάβλητες ανάγκες των ενοίκων παρέχοντας τους υψηλής ποιότητας υποστηρικτικές υπηρεσίες.
10. Ο β’ συμβαλλόμενος οφείλει να εφαρμόζει τον (ΕΕ) 2016/679 (Γενικός Κανονισμός για την Προστασία των Δεδομένων - ΓΚΠΔ) και ο Ε.Ο.Π.Υ.Υ. δύναται να συνάψει ειδική σύμβαση με το β΄ συμβαλλόμενο για το εν λόγω θέμα.

**Γ. ΔΙΑΔΙΚΑΣΙΑ ΕΝΤΑΞΗΣ & ΑΠΟΧΩΡΗΣΗΣ ΔΙΚΑΙΟΥΧΟΥ**

Εφαρμόζεται η διαδικασία ένταξης και αποχώρησης ενοίκων όπως περιγράφεται στο άρθρο 4 της υπ΄αριθμ.Δ12/ΓΠοικ.13107/283/20-3-2019 (ΦΕΚ 1160/τ.Β/08.04.2019) Κοινή Υπουργική Απόφαση, όπως ισχύει κάθε φορά.

**Δ. ΟΙΚΟΝΟΜΙΚΟΙ ΟΡΟΙ**

1. Ο Ε.Ο.Π.Υ.Υ. αποζημιώνει τον β΄ συμβαλλόμενο με το ειδικό νοσήλιο - τροφείο για τα Άτομα με Αναπηρίες (δικαιούχοι Ε.Ο.Π.Υ.Υ., ανασφάλιστοι και άποροι, όπως αυτοί ορίζονται κάθε φορά) τα οποία διαβιούν σε Στέγες Υποστηριζόμενης Διαβίωσης, από την ημέρα της πρώτης ένταξης, συμπεριλαμβανομένης της δοκιμαστικής περιόδου, ανά ημέρα, άτομο και είδος αναπηρίας όπως ορίζεται στην υπ.΄άριθ. Δ29α/Φ.ΘΕΣΜ./ΓΠ26275/1048/22-1-2014 Κοινή Υπουργική Απόφαση (ΦΕΚ 172/τ.Β/30.01.2014).
2. Στην έννοια του ειδικού νοσηλίου- τροφείου περιλαμβάνονται η διαμονή στη Σ.Υ.Δ. σύμφωνα με τις παροχές και τις υποχρεώσεις όπως αυτές περιγράφονται στην κείμενη νομοθεσία (ΦΕΚ 1160/τ.Β΄/08.04.2019).
3. Ο β΄ συμβαλλόμενος υποχρεούται κατά το χρόνο σύναψης της παρούσας Σύμβασης να ενημερώσει τον Ε.Ο.Π.Υ.Υ. ανά ΑΜΚΑ διαμένοντα (με διακριτή λίστα ασφαλισμένων και ανασφάλιστων), την κατάταξή του ως προς το ύψος του ειδικού νοσηλίου – τροφείου, διαθέτοντας τα απαραίτητα στοιχεία (πιστοποιητικά αναπηρίας ΚΕΠΑ, ΑΣΥΕ, ΑΝΥΕ κ.ο.κ. ή πιστοποιήσεις αναπηρίας από αρμόδιες Υγειονομικές Επιτροπές που λειτουργούσαν πριν τεθεί σε ισχύ ο ν.3863/2010 και είναι σε ισχύ, Δείκτης Νοημοσύνης) τα οποία θα βρίσκονται στη διάθεση των αρμόδιων ελεγκτικών οργάνων του Ε.Ο.Π.Υ.Υ.. Κατά τη διάρκεια ισχύος της σύμβασης για να μεταβληθεί το ύψος του ειδικού νοσηλίου – τροφείου κάποιου διαμένοντα απαιτείται η προσκόμιση νέου πιστοποιητικού αναπηρίας ΚΕΠΑ ή Δείκτη Νοημοσύνης.
4. Συνομολογείται ακόμη ότι ο Ε.Ο.Π.Υ.Υ. ουδεμία ευθύνη φέρει έναντι του β’ συμβαλλόμενου για οποιαδήποτε ζημία τυχόν προξενήσουν στην περιουσία του οι δικαιούχοι του Ε.Ο.Π.Υ.Υ. που διαμένουν σε αυτόν και δεν δικαιούται οποιαδήποτε αποζημίωση από τον Ε.Ο.Π.Υ.Υ..
5. Σε περίπτωση οριστικής διακοπής της διαμονής λόγω αποχωρήσεως του διαμένοντα, ο Ε.Ο.Π.Υ.Υ. απαλλάσσεται από την υποχρέωση καταβολής των νοσηλίων- τροφείων από την ημέρα διακοπής της διαμονής του διαμένοντα.
6. Η ηλεκτρονική υποβολή της μηνιαίας δαπάνης του β’ συμβαλλόμενου ολοκληρώνεται το αργότερο μέχρι την τελευταία εργάσιμη ημέρα του επόμενου μήνα, άλλως δεν αναγνωρίζονται και δεν αποζημιώνονται οι δαπάνες του μήνα υποβολής, σύμφωνα με την κείμενη νομοθεσία ( άρθρο 9 του Ν. 4931/2022 ).

Οι λοιπές διαδικασίες και δικαιολογητικά υποβολής καθορίζονται από σχετικές εγκυκλίους και οδηγίες του Ε.Ο.Π.Υ.Υ.

1. Οι μηνιαίες δαπάνες του β’ συμβαλλόμενου ελέγχονται, εκκαθαρίζονται και εξοφλούνται από τις αρμόδιες διοικητικές υπηρεσίες του Ε.Ο.Π.Υ.Υ. εντός 90 ημερών από την καταληκτική ημερομηνία υποβολής. Για τον έλεγχο και την εκκαθάριση των δαπανών του β΄ συμβαλλόμενου εφαρμόζεται η υπ’ αριθ. ΚΥΑ Β2β/οικ.38642/30-5-2016 (ΦΕΚ 1536/τ.Β/31-5-2016) όπως ισχύει κάθε φορά και η κείμενη νομοθεσία. Ο Ε.Ο.Π.Υ.Υ. ολοκληρώνει εντός του ως άνω χρονικού διαστήματος την τελική εκκαθάριση των υποβληθεισών δαπανών του β’ συμβαλλόμενου.
2. Ο β΄ συμβαλλόμενος απαγορεύεται να ζητήσει ή να εισπράξει επιπλέον αμοιβή από το δικαιούχο ή τους οικείους του, για τις υπηρεσίες της παρούσας σύμβασης, πέραν των οριζόμενων στην κείμενη νομοθεσία. Συνέπεια της παράβασης αυτής είναι λόγος επιβολής των προβλεπόμενων κυρώσεων στον β’ συμβαλλόμενο.

**Ε. ΙΣΧΥΣ ΣΥΜΒΑΣΗΣ**

Η ισχύς της παρούσας Σύμβασης είναι τετραετής με δυνατότητα αυτοδίκαιης παράτασής της για ένα (1) έτος, εφόσον δεν υπάρξει καταγγελία της από το ένα ή το άλλο συμβαλλόμενο μέρος.

Αρχίζει σήμερα στις και λήγει στις .

**Στ. ΛΟΙΠΟΙ ΟΡΟΙ**

***Εμπιστευτικότητα – Προστασία δεδομένων προσωπικού χαρακτήρα***

1. Αμφότερα τα μέλη έχουν υποχρέωση εχεμύθειας και ο β΄ συμβαλλόμενος τηρεί απολύτως εμπιστευτικό κάθε στοιχείο που περιέρχεται σε γνώση των νομίμων εκπροσώπων, του προσωπικού του και κάθε είδους συνεργατών κλπ, κατά την εκτέλεση της παρούσας σύμβασης. Κοινοποιεί δε προς τον Ε.Ο.Π.Υ.Υ. μόνον τα στοιχεία που είναι απαραίτητα για την εκτέλεση της σύμβασης, ενώ υποχρεούται να προσαρμόζεται και να εφαρμόζει τις απαιτήσεις της κείμενης νομοθεσίας για την προστασία δεδομένων προσωπικού χαρακτήρα (GDPR).
2. Ο β΄ συμβαλλόμενος προβαίνει σε όλες τις κατά νόμο γνωστοποιήσεις και λαμβάνει όλες τις απαιτούμενες άδειες για την επεξεργασία δεδομένων προσωπικού χαρακτήρα ή ευαίσθητων δεδομένων από την Αρχή Προστασίας Δεδομένων Προσωπικού Χαρακτήρα, όταν αυτό απαιτείται.

***Ποινικές Ρήτρες - Καταγγελία σύμβασης***

1. Όλοι οι όροι της παρούσης συμφωνούνται ως ουσιώδεις.
2. Ο Ε.Ο.Π.Υ.Υ. δικαιούται να καταγγείλει αζημίως την παρούσα σύμβαση σε περίπτωση παράβασης οιουδήποτε των όρων αυτής από τον β΄ συμβαλλόμενο και μετά από υποβολή αιτιολογημένων εξηγήσεων για τους λόγους καταγγελίας προς τον β΄ συμβαλλόμενο. Η ισχύς της καταγγελίας επέρχεται από τη δέκατη (10) εργάσιμη ημέρα από την ημερομηνία της εγγράφου γνωστοποίησης της καταγγελίας από τον Ε.Ο.Π.Υ.Υ. προς τον β΄ συμβαλλόμενο.
3. Ο β΄ συμβαλλόμενος δικαιούται να καταγγείλει αζημίως την παρούσα σύμβαση συνολικά για αποδεδειγμένη παράβαση των όρων αυτής από τον Ε.Ο.Π.Υ.Υ. και μετά από υποβολή αιτιολογημένων εξηγήσεων για τους λόγους καταγγελίας προς τον Ε.Ο.Π.Υ.Υ.. Η ισχύς της καταγγελίας επέρχεται από τη δέκατη (10) εργάσιμη ημέρα από την ημερομηνία της εγγράφου γνωστοποίησης της καταγγελίας από τον Β΄ συμβαλλόμενο προς τον Ε.Ο.Π.Υ.Υ.
4. Η παρούσα λύεται αυτοδικαίως σε περίπτωση που το Νομικό πρόσωπο του Β΄ συμβαλλόμενου κηρυχθεί με τελεσίδικη απόφαση σε πτώχευση ή αυτό τεθεί σε καθεστώς εκκαθάρισης.
5. Αμφότερα τα μέλη δύνανται να καταγγείλουν την παρούσα οποτεδήποτε, για σπουδαίο λόγο.
6. Σε περίπτωση υπαίτιας παράβασης των όρων της σύμβασης από τον β’ συμβαλλόμενο, η οποία έχει πιστοποιηθεί από τις αρμόδιες ελεγκτικές υπηρεσίες του Ε.Ο.Π.Υ.Υ., ο Οργανισμός δύναται να επιβάλει α) ποινική ρήτρα στον β’ συμβαλλόμενο για ποσό ίσο με το 20% των οφειλομένων από τον Ε.Ο.Π.Υ.Υ. για νοσήλια - τροφεία του τελευταίου ημερολογιακού μήνα προ της ημερομηνίας έναρξης της διαπιστωθείσας παράβασης και β) την οριστική καταγγελία της σύμβασης.
7. Αμφότερα τα μέλη αποδέχονται ρητά ότι αυτή η ποινική ρήτρα είναι εύλογη και δίκαιη και ο Ε.Ο.Π.Υ.Υ. δικαιούται να παρακρατεί το ποσόν της ποινικής ρήτρας από το ποσό που οφείλει στον Β΄ συμβαλλόμενο.
8. Οι παραπάνω κυρώσεις είναι ανεξάρτητες από τυχόν άλλες κυρώσεις που προβλέπουν οι εκάστοτε ισχύουσες διατάξεις και ο Ε.Κ.Π.Υ., για τις ίδιες παραβάσεις (ποινικές, πειθαρχικές, αστικές), όπως περιγράφονται, καθορίζονται και κατακυρώνονται μετά από τις προβλεπόμενες από το Νόμο σχετικές διαδικασίες.
9. Η με οποιονδήποτε τρόπο διαπίστωση της μη συμμόρφωσης στους Όρους της Σύμβασης, αποτελεί ουσιώδη λόγο άμεσης και αζήμιας για τον Ε.Ο.Π.Υ.Υ. καταγγελίας της Σύμβασης και αναζήτησης τυχόν αστικών και ποινικών ευθυνών.
10. Σε περίπτωση που ασφαλισμένος κινηθεί νομικά εναντίον του Ε.Ο.Π.Υ.Υ. για προσβολή έννομων αγαθών του από μέρους του Β΄ συμβαλλόμενου, ο Ε.Ο.Π.Υ.Υ., διατηρεί το δικαίωμα να στραφεί αναγωγικά κατά του Β΄ συμβαλλόμενου. Μαζί με τις όποιες αξιώσεις του ασφαλισμένου, ο Ε.Ο.Π.Υ.Υ. επιφυλάσσεται παντός νομίμου δικαιώματός του.
11. Για την επίλυση κάθε διένεξης ή διαφοράς σχετικής με την παρούσα σύμβαση αρμόδια ορίζονται τα Δικαστήρια Αθηνών.

***Τροποποιήσεις***

1. Οποιαδήποτε μεταβολή των όρων της παρούσας σύμβασης θα γίνεται και θα αποδεικνύεται με έγγραφη συμφωνία. Κάθε τροποποίηση γίνεται με νεότερη έγγραφη συμφωνία μεταξύ των συμβαλλομένων αποκλειόμενης κάθε μονομερούς ενέργειας ή απόφασης.
2. Αμφότερα τα μέρη διατηρούν το δικαίωμα επαναδιαπραγμάτευσης της παρούσας σύμβασης μετά τη λήξη αυτής, με στόχο την παροχή ποιοτικών υπηρεσιών υγείας σε δικαιούχους του Ε.Ο.Π.Υ.Υ..

***Τελικοί Όροι***

Η παρούσα κατισχύει κάθε προηγούμενης συμφωνίας μεταξύ των συμβαλλομένων, προφορικής ή γραπτής.

Για κάθε θέμα που δεν ρυθμίζεται με την παρούσα σύμβαση εφαρμόζονται οι διατάξεις του Ενιαίου Κανονισμού Παροχών Υγείας του Ε.Ο.Π.Υ.Υ. όπως ισχύει κάθε φορά, οι αποφάσεις ΔΣ του Ε.Ο.Π.Υ.Υ., οι εγκύκλιοι και οι οδηγίες των αρμόδιων διευθύνσεων του Ε.Ο.Π.Υ.Υ., των υπηρεσιών του Υπουργείου Εργασίας και Κοινωνικών Υποθέσεων και η εν γένει νομοθεσία.

Για την κύρωση των παραπάνω αμφότεροι οι συμβαλλόμενοι υπέγραψαν την παρούσα σύμβαση σε δύο (2) όμοια πρωτότυπα, με ημερομηνία και τόπο τα αναφερόμενα στην αρχή της παρούσας, και πήραν στην κατοχή τους , ένα όμοιο πρωτότυπο υπογεγραμμένο και από τις δύο πλευρές.

ΟΙ ΣΥΜΒΑΛΛΟΜΕΝΟΙ

|  |  |  |
| --- | --- | --- |
| **Για τον Ε.Ο.Π.Υ.Υ.** |  | **Για τον β΄ συμβαλλόμενο** |
| **Ο Προϊστάμενος της**  **Διεύθυνσης Συμβάσεων** |  | |  | | --- | | *Θέση Θεώρησης*  *Γνήσιου Υπογραφής* |   **Ο Νόμιμος Εκπρόσωπος** |